Ceclavín
Ceclavín es un monicipiu d'Estremaúra, provincia de Caçris. Nel mapa se puei vel al suroesti dela comarca natural delas Vegas del Alagón i siempri á destacau por sel el monicipiu con más ermitas dela su comarca. Los puebrus linderus son L'Aceúchi i Zarza la Mayol.

Con 1957 habitantis en 2014, Ceclavín es el cuartu monicipiu más pueblau delas Vegas del Alagón.

Estoria 

Esti terrenu ha estau pueblau endi tiempus remotus comu se puei vel por mé de las pinturas rupestris nel Altu del Periñuelo (1500-1200 a. C.)

En 1257 queó estableciu comu encomienda dela Ordin d'Alcántara.

Nel añu 1537 se declaró a Ceclavín villa con tou el poel de levantal un rollu, estu es con poel jurídicu.

En 1755 tuvu lugal el Motín de los ceclavineros. Seiscientus vezinus se rebelarun encontra los soldaus vigilantis del contrabandu que estrumpian por las callis del pueblu.

Patrimoniu

Monumentus religiosus 
 Elésia parroquial de Nuestra Señora del Olmo, (1495-1557)
 Ermita de San Pedro, sigru XVII.
 Ermita de la Virgen del Encinar, sigru XVIII.
 Ermita de San Lorenzo, sigru XVII
 Ermita de San Antón, sigru XVII.
 Ermita de San Diego, sigru XVII.
 Ermita de San Sebastián, sigru XVII.
 Ermita del Santo Cristo, sigru XVII.
 Ermita de la Soledad, sigru XVII
 Ermita de Santa Ana, sigru XVI

Arquitetura civil 
 El Rollu, sigru XVI.
 La Torri del Reloj, sigru XVI.
 La Praza con los sus portalis.
 Abondus casas de cantería de una jechura tradicional ceclavinera.

Coltura 

Los ceclavinerus tienin un sentimientu jondu pola su tierra, estu se puei vel bien en tous los librus que han escritus comu el "Bosquejo Histórico" (1927) de Julio Rosado, "Ceclavín, su vida y su folclore" (1973) de Severiano Rosado Vidal i "Mi Extremadura" (2012) de Miguel i Elisa Herrero Uceda, autolis, estus tamién del primer libro escritu en ceclavineru "Ceborrincho, relatos extremeños" (2013).

Amus, que Ceclavín ha destacau siempri por mé delos sus escribiolis, ondi poemus mental a  Asunción Delgado, Antonio Herrero Alvarado, Luis Martínez Terrón, Juan Casas, Julián Rodríguez, Elisa Herrero Uceda, Mercedes Guardado i los ya mentaus Julio Rosado, Severiano Rosado iMiguel Herrero Uceda.

El 31 de mayu de 2014 se celebró en Ceclavín un encuentru d'escribiolis estremeñus de dentru i juera de l'Extremaura uñiendu talentus pa ponel en valol la coltura desta tierra i delas sus gentis. En esti actu emotivu se jidu un dobli homenaji a los poetas ceclavinerus Asunción Delgado y Antonio Herrero Alvarado.

Fiestas 

 Joguera de San Antón, 16 de eneru.
 Joguera de San Sebastianinu, 19 de eneru.
 Sermón de Gracia, el Martis de Pascua.
 Romería de San Marcus, el 25 de abril.
 Fiesta del Ramu, ca 4 añus, en agostu.
 Fiesta del Emigranti y Día de la Ensandía, el 15 d'agostu.
 San Miguel, el 29 de septiembri.
 La Borrasca, la fiesta emprincipia con La Machorrita, el 23 de diciembri, y acaba con el Día de los caballus 26 y 27 de diciembri.

Traicionis 

Destaca el labutu finu en oru y plata de los orivis, amás de l'alfarería de barru enchinau. El vinu de pitarra es tamién 

La traición de vinu de Ceclavín vieni d'antañu, comu se puei vel polas lagaretas esculpías enos propius canchalis enas viñas. El vinu de pitarra de siempri ha síu mu valuau. Se izi que el emperaol Calrus V gustaba del vinu de Ceclavín duranti el su retiru en el Monasteriu de Yusti.

Personajis ilustris 

 Alejandro Rodríguez Arias (1838-1893). Capitán General y Gobernaolr de Cuba
 Honorio María Sánchez de Bustamante (1896-1965). Sacerdoti de vía santa. Está emprencipiau el procesu pa la su beatificación y canonización. 
 Asunción Delgado (1919-2007). Poeta.
 Antonio Herrero Alvarado (1925-2002). Poeta.
 Victoriano Martínez Terrón (n. 1928). Pintol.
 Luis Martínez Terrón (n. 1930). Escribiol y poeta.
 Mercedes Guardado (n. 1933) Biógrafa, Directora artística del Museu Vostell-Malpartida y conservadora del legau Vostell.
 Antonio José Herrero Uceda (n. 1953). Pintol y astrofísicu.
 Elisa Herrero Uceda (n. 1957). Escribiola.
 Miguel Herrero Uceda (n. 1964). Escribiol y naturalista.

Referencias 

Monecipius dela provincia Caçris